ДзыхьмыщI Къэралбий Сэлэдин и къуэр
КъБР-м щIыхь зиIэ и артист, Лэжьыгъэм и Бэракъ Плъыжь орденыр зыхуагъэфэща ДзыхьмыщI Къэралбий и ныбжьыр илъэс 72-м иту вэсэмахуэ дунейм ехыжащ.
ДзыхьмыщIым и цIэр къыгуэхыпIэ имыIэу епхащ «Кабардинка» ансамблым. Ауэ лэжьэн щыщIидзар (1961 гъэ) «Искож» комбинатырт. МазитIкIэ абы щылэжьауэ, къыщалъхуа Хьэтуей къуажэм игъэзэжащ. ЩэнхабзэмкIэ унэм и унафэщI IэнатIэр къыхуагъэлъэгъуати, ДзыхьмыщIым сабий къэфакIуэ гуп къызэригъэпэщащ икIи республикэ зэпеуэхэм япэ увыпIэхэр къыщригъэхьу къекIуэкIащ.
Ауэрэ гу къылъатэри, Къэралбий хагъэхьащ лъэпкъри Хэкури зэрыгушхуэ, Къэбэрдей-Балъкъэрым и цIэр зыгъэIу, Уэрэдымрэ къафэмкIэ ансамблым.
Къэбэрдей-Балъкъэрым икIыу Къэралбий япэ дыдэу къэфакIуэ здэкIуар Сыбырырщ, Златоуст къалэрщ. 1967 гъэм ВЛКСМ-м и ЦК-м и жэрдэмкIэ, «Кабардинка»-м и цIыхуищ Суданым ягъэкIуауэ щытащ. Абыхэм язт ДзыхьмыщI Къэралбий.
1968 гъэм Африкэ Ищхъэрэм и къэралиплI — Мароккэр, Алжирыр, Туни-сыр, Ливиер — зэщIигъэхьащ «Кабардинка» гупым. КъызэралъытэмкIэ, хамэ къэралхэр ансамблым къыщIэупщIэныр а зэманым ежьащ. Къэралбий куэдрэ игу къигъэкIыжырт 1972 гъэм къэфакIуэ гупыр Австралием щыIэ Тасмание хытIыгум зэрыщыIари, къыкIэлъыкIуэу Латин Америкэм и къэрал 11-м, Европэм зыкъызэрыщагъэлъэгъуари, нэгъуэщI куэди.
Илъэс тIощIкIэ къэрал ансамблым хэтауэ пенсэ щыкIуэм, ДзыхьмыщI Къэралбий Iуэхуншэ зищIакъым. Кэнжэ къуажэм дэт ЩэнхабзэмкIэ унэм щIалэгъуалэр къэфэным хуигъасэу ар илъэс 20-м нэблагъэкIэ щылэжьащ. Езым и IэщIагъэр фIыуэ зэрилъагъум и фIыгъэкIэ, абы сабий куэд лъэпкъ къафэхэм дригъэхьэхыфащ. Къыхэгъэщыпхъэщ абы и гъэсэн зыбжанэм «Кабардинка» ансамблыр мы зэманым зэрагъэбжьыфIэр.
Лъэпкъ гъуазджэм хэщIыныгъэшхуэ зэригъуэ-тар республикэм и цIыхухэм зыхащIащ. Шэч хэлъкъым и ныбжьэгъухэм, и гъэсэнхэм, абы хузэфIэкIам и мыхьэнэр къызыгурыIуэ дэтхэнэми Къэралбий зэращымыгъупщэнум.
КъБР-м ЩэнхабзэмкIэ и министерствэм, «Кабардинка» къэрал академическэ къэфакIуэ ансамблым, Дунейпсо Адыгэ Хасэм, КъБР-м и «Адыгэ Хасэ» жылагъуэ зэгухьэныгъэм, «Адыгэ псалъэ», «Заман», «Кабардино-Балкарская правда», «Советская молодёжь», «Горянка» газетхэм, «Iуащхьэмахуэ», «Минги Тау», «Литературная Кабардино-Балкария», «Нур», «Нюр», «Солнышко» журналхэм я редакцэхэм я лэжьакIуэхэм гущIыхьэ ящыхъуащ КъБР-м щIыхь зиIэ артист, ГуащIэдэкI Бэракъ Плъыжь орденыр зрата, «Кабардинка» ансамблым и къэфакIуэ пажэу щыта ДзыхьмыщI Къэралбий Сэлэдин и къуэр зэрылIар икIи абы и Iыхьлыхэмрэ и благъэхэмрэ яхуогузавэ.
